STS-131

STS-131 (Space Transportation System-131) var en romferd med den amerikanske romfergen «Discovery» (OV-103). Ferden gikk til den  internasjonale romstasjonen (ISS), og oppskytingen fant sted 5. april 2010 fra rampe 39A ved John F. Kennedy Space Center i Florida. Dette var den 33. (19A) romferge-ferden til ISS, og mannskapet besto av syv astronauter. Fergen hadde med seg transportcontaineren (MPLM) «Leonardo» med eksperimenter, forsyninger og utstyr til ISS. STS-131 var den 131. romferge-ferden og «Discovery»s 38. (og nest siste planlagte) ferd.


== Ferden ==
Ved avbrudd etter oppskyting (TAL – Transatlantic Abort Landing) var tre nødlandingsbaner i Europa aktuelle: Zaragoza og Morón i Spania, og Istres i Frankrike. Oppskytingen fant sted 5. april 2010 klokken 06:21 lokal tid EDT eller UTC-4 (12:21 norsk tid). Astronautene Mastracchio og Anderson gjennomførte tre 6,5 timers romvandringer hvor de blant annet skiftet ut en ammoniakktank på romstasjonen. STS-131 var siste gang MLPM «Leonardo» ble bragt tilbake til Jorden. Landingen var planlagt klokken 08:35 lokal tid (14:35 norsk tid) 18. april på Kennedy Space Center, men ble utsatt til 20. april. Alternative landingssteder var Edwards Air Force Base og White Sands Space Harbor. 


=== Ferden dag for dag ===
Dag 1: Oppskyting, åpning av lasteromsdørene.
Dag 2: Kontroll og utsjekk av sammenkoblingsutstyr, varmeskjold og manøvreringsenhet for romvandring.
Dag 3: Sammenkobling med Den internasjonale romstasjonens «Harmony»-modul.
Dag 4: MPLM «Leonardo» kobles til ISS. Forberedelser til romvandring 1, hviletid.
Dag 5: Romvandring 1, overføring av nyttelast fra «Leonardo» begynner.
Dag 6: «Discovery»s varmeskjold inspiseres, forberedelser til romvandring 2.
Dag 7: Romvandring 2.
Dag 8: Hviletid, forberedelser til romvandring 3.
Dag 9: Romvandring 3.
Dag 10: Overføring av nyttelast fra Leonardo avsluttes, felles pressekonferanse, hviletid.
Dag 11: «Leonardo» kobles fra ISS og legges tilbake i «Discovery»s lasterom, lukene mellom romfergen og ISS stenges.
Dag 12: Frakobling fra ISS, siste inspeksjon av romfergens varmeskjold.
Dag 13: Forberedelser for tilbakevending, testkjøring av reaksjonskontrollsystemet (styredyser)
Dag 14: Lukking av lasteromsdørene, forberedelser for tilbakevending
Dag 15: Tilbakevendingen ble utsatt på grunn av dårlig vær på Kennedy Space Center
Dag 16: Nedbremsing og tilbakevending, landing på Kennedy Space Center.


== Mannskap ==
Med på ferden var den japanske ferdspesialisten Naoko Yamazaki fra den japanske romfartsorganisasjonen JAXA.

 Alan G. Poindexter, (fartøykommandør) født 1961
 James P. Dutton Jr., (pilot) født 1968
 Clayton C. Anderson (ferdspesialist) født 1959
 Rick Mastracchio (ferdspesialist) født 1960
 Dorothy M. Metcalf-Lindenburger (ferdspesialist) født 1975
 Stephanie D. Wilson (ferdspesialist) født 1966
 Naoko Yamazaki (ferdspesialist) født 1970Piloten James P. Dutton Jr. og ferdspesialistene Dorothy M. Metcalf-Lindenburger og Naoko Yamazaki hadde ikke vært i rommet tidligere.


== Emblemet ==
Ferdens emblem viser romfergen under Rendezvous Pitch Maneuver (RPM) som foretas før sammenkobling med romstasjonen. Denne manøveren innebærer at romfergen gjør en «baklengs salto» for at mannskapet ombord i romstasjonen skal fotografere fergens varmeskjold på undersiden. Romfergens bane indikeres av tre gule striper, og syv stjerner på himmelen symboliserer de syv astronautene. I romfergens lasterom kan MPLM «Leonardo» ses. ISS vises nederst til høyre, og stasjonens bane er indikert med et gult bånd rundt Jorden. I bakgrunnen vises Jorden og en soloppgang.


== Bildegalleri ==

		
		
		
		
		
		
		


== Se også ==
NASA
Den internasjonale romstasjonen
Liste over byggingen av ISS
Liste over bemannede romferder til ISS
Liste over besøkende til Den internasjonale romstasjonen


== Kilder ==
NASA – STS-131 Besøkt 7. februar 2010
NASA – STS-131 press kit (pdf) Besøkt 6. juli 2019